**Tusk** on vuonna 2014 ensi-iltansa saanut Kevin Smithin ohjaama ja käsikirjoittama yhdysvaltalainen kauhukomediaelokuva, jonka pääosissa ovat Michael Parks, Justin Long, Génesis Rodríguez, Haley Joel Osment ja Johnny Depp. Elokuva pohjautuu Smithin tarinaan hänen podcast-sarjastaan ja on suunnitellun *True North* -trilogian ensimmäinen osa.

*Tusk* sai maailmanensi-iltansa vuoden 2014 Toronton elokuvajuhlilla Kanadassa. Elokuva oli ilmestyessään taloudellinen floppi ja sai vaihtelevan vastaanoton niin kriitikoilta kuin yleisöltäkin.

*True North* -trilogian toinen osa ja *Tusk*-elokuvan *spin-off*-elokuva *Yoga Hosers* sai ensi-iltansa vuonna 2016.

Juoni
-----

Elokuva sijoittuu nykyajan Bifrostiin Manitobaan. Podcasteja lähettävä toimittaja Wallace Bryton (Justin Long) matkustaa Kanadan syrjäseudulle ja löytää sensaatiomaisen juttuaiheen tutustuessaan Howard Hoween (Michael Parks) – mieheen, jolla on kerrottavanaan uskomattomia tarinoita maailmanmatkoiltaan sekä kummallinen mieltymys mursuihin. Mutta yhtäkkiä Wallace katoaa, ja hänen tyttöystävänsä Ally (Génesis Rodríguez) ja paras ystävänsä Teddy (Haley Joel Osment) lähtevät entisen poliisin kanssa etsimään häntä.

Näyttelijät
-----------

|  |  |  |
| --- | --- | --- |
|  Michael Parks  | … |  Howard Howe
  |
|  Justin Long  | … |  Wallace Bryton
  |
|  Génesis Rodríguez  | … |  Ally Leon
  |
|  Haley Joel Osment  | … |  Teddy Craft
  |
|  Johnny Depp  | … |  Guy Lapointe
  |
|  Harley Morenstein  | … |  rajavartija
  |
|  Ralph Garman  | … |  etsivä
  |
|  Jennifer Schwalbach Smith  | … |  tarjoilija
  |
|  Harley Quinn Smith  | … |  myyjä 1
  |
|  Lily-Rose Depp  | … |  myyjä 2
  |
|  Douglas Banks  | … |  "*Kill Bill* Kid"
  |
|  Matthew Shively  | … |  nuori Howard Howe
  |
|  Zak Knutson  | … |  Ernest Hemingway
  |

Johnny Depp ei esiinny elokuvan lopputeksteissä omalla nimellään vaan roolihahmonsa Guy Lapointen nimellä.

Tuotanto
--------

### Kehitys

Idea *Tusk*-elokuvasta tuli podcast-sarjan *SModcastin* 259. jakson "The Walrus and The Carpenter" äänityksen aikana kesäkuussa 2013. Jaksossa Kevin Smith ja hänen pitkäaikainen ystävänsä, tuottaja Scott Mosier, keskustelivat brittiläisen luokiteltuja pikkuilmoituksia julkaisevan verkkopalvelun Gumtreen pikkuilmoitusta käsitelleestä artikkelista. Gumtreessä julkaistussa pikkuilmoituksessa asunnonomistaja oli tarjonnut ilmaista asumista, jos alivuokralainen suostuu pukeutumaan mursuksi. Podcast-sarjan jakson aikana he loivat pikkuilmoituksen pohjalta tarinan, ja Smith piti äänestyksen Twitter-seuraajilleen, että haluaisivatko he nähdä elokuvan heidän luomastaan tarinastaan vai ei. Smithin seuraajista enemmistö vastasi kyllä ja hän alkoi työstää elokuvaa.

Aloitettuaan elokuvahankkeen Kevin Smith sai 20 päivässä valmiiksi elokuvan ensimmäisen, 80-sivuisen käsikirjoitusluonnoksen heinäkuussa 2013.

Gumtreessä julkaistu pikkuilmoitus oli itse asiassa pila, jonka takana oli tunnettu brightonilainen runoilija ja pilailija Chris Parkinson. Kuultuaan elokuvahankkeesta hän kertoi olevansa Kevin Smithin suuri ihailija ja että hän haluaisi olla mukana elokuvahankkeessa. Lopulta Smith palkkasi Parkinsonin apulaistuottajaksi marraskuussa 2013.

### Roolitus

Kevin Smith kirjoitti Howard Howen roolin erityisesti Michael Parksille. Lisäksi hän kirjoitti Guy Lapointen roolin alun perin Quentin Tarantinolle, joka kuitenkin kieltäytyi roolista, sillä tuolloin hän ei ollut kiinnostunut näyttelemisestä.

### Kuvaukset

*Tuskin* kolmiviikkoiset kuvaukset alkoivat Charlottessa Pohjois-Carolinassa 4. marraskuuta ja päättyivät 22. marraskuuta 2013. Aluksi elokuvan kuvauksien piti alkaa ensin syyskuussa ja sitten lokakuussa, mutta lopulta kuvaukset saatiin aloitettua marraskuussa. Alun perin elokuva piti kuvata ensin Los Angelesissa ja sitten Kanadassa, mutta kuvauspaikaksi valikoitui lopulta Pohjois-Carolina. Pohjois-Carolinan lisäksi elokuvaa kuvattiin Los Angelesissa tammikuussa 2014, jolloin kuvattiin kaikki Johnny Deppin näyttelemän Guy Lapointen kohtaukset.

Ensi-ilta
---------

*Tusk* Vista-teatterissa Los Angelesissa
*Tuskin* traileri julkaistiin 25. heinäkuuta 2014.

*Tusk* sai maailmanensi-iltansa Toronton elokuvajuhlilla Kanadassa 6. syyskuuta 2014. Elokuva esitettiin esityssarjassa *Midnight Madness*, jossa Kevin Smith oli ehdolla yleisöpalkinnon saajaksi. Ennen varsinaista julkaisuaan elokuva sai Yhdysvaltain ensi-iltansa Vista-teatterissa Hollywoodissa Los Angelesissa 16. syyskuuta 2014.

Teatteriensi-iltansa elokuva sai Yhdysvalloissa 19. syyskuuta 2014. Suomessa elokuva ei saanut teatteriensi-iltaa ja -levitystä, mutta se julkaistiin suoraan vähittäismyyntiin levitettäväksi 29. kesäkuuta 2015. Suomessa se on julkaistu myös VOD:ina suoraan internetiin, missä se on saatavilla sekä myynti- että vuokraversiona.

Vastaanotto
-----------

Ilmestyessään *Tusk* oli taloudellinen floppi. Se tuotti maailmanlaajuisesti ainoastaan 1,9 miljoonan dollarin lipputulot.

*Tusk* on saanut niin elokuvakriitikoilta kuin yleisöltäkin vaihtelevia arvioita. Rotten Tomatoes -sivuston mukaan 46 prosenttia kriitikoista on antanut elokuvalle positiivisen arvosanan 5,6/10 keskiarvolla. Keräys perustuu 134 arviointiin, joista 61 ovat "tuoreita" ja 73 "mätiä". Yli 10 000 käyttäjästä 36 prosenttia on antanut elokuvalle myönteisen arvosanan 2,8/5 keskiarvolla. Metacritic-sivuston mukaan 33 arvostelun perusteella elokuva on saanut 55 pistettä sadasta mahdollisesta. Metacriticin 163 käyttäjää on antanut elokuvalle keskiarvon 5,4/10.

Spin-off
--------

Heinäkuussa 2014 Kevin Smith paljasti ennen *Tuskin* maailmanensi-iltaa tekevänsä *spin-off*-elokuvan *Yoga Hosers*, johon palaa *Tuskin* näyttelijäkokoonpanon näyttelijöitä. *Yoga Hosersin* pääosissa ovat *Tuskissa* myyjiä näytelleet Johnny Deppin tytär Lily-Rose ja Kevin Smithin tytär Harley Quinn. Elokuva sai maailmanensi-iltansa Sundancen elokuvajuhlilla tammikuussa 2016.

Lähteet
-------

1. 1 2 3 4  Tusk (2014) *AllMovie*. AllMovie, Netaktion LLC. Viitattu 6.7.2022. (englanniksi)
2. 1 2 3 4 5 6 7  Smith, Kevin: THE ROOTS OF TUSK (so far) *Silent Bob Speaks*.  25.7.2013. My Boring Ass Life. Viitattu 6.7.2022. (englanniksi)
3. 1 2 3  Tusk (2014) *Box Office Mojo*. IMDb.com, Inc. Viitattu 6.7.2022. (englanniksi)
4. 1 2 3  Kreps, Daniel: Kevin Smith’s ‘Yoga Hosers’ Headlines Sundance’s Midnight Slate *Rolling Stone*.  23.11.2015. Rolling Stone, LLC. (osa Penske Media Corporationia). Viitattu 6.7.2022. (englanniksi)
5. 1 2  Olsen, Mark: Toronto Film Festival: Kevin Smith returns with ‘Tusk’: ‘I was done and out’ *Los Angeles Times*.  6.9.2014. Los Angeles Times Communications LLC. Viitattu 6.7.2022. (englanniksi)
6. 1 2  Mendelson, Scott: Box Office: 'Maze Runner' Races To $32.5M Weekend, Kevin Smith's 'Tusk' Bombs *Forbes*.  21.9.2014. Forbes Media LLC. Viitattu 6.7.2022. (englanniksi)
7. 1 2  TUSK *Rotten Tomatoes*. Fandango. Viitattu 6.7.2022. (englanniksi)
8. 1 2  Tusk 2014 *Metacritic*. CBS Interactive Inc. Viitattu 6.7.2022. (englanniksi)
9. ↑  Tusk *SF Anytime*. SF Anytime AB. Viitattu 6.7.2022. (suomeksi)
10. 1 2  Costello, Quinn: ‘Tusk’ Premiere: Kevin Smith Reveals How Weed, Twitter and a Web Ad Inspired His Off-the-Wall Movie *The Hollywood Reporter*.  18.9.2014. Penske Media Corporation. Viitattu 6.7.2022. (englanniksi)
11. ↑  Smith, Kevin & Scott Mosier: SMODCAST #259: THE WALRUS AND THE CARPENTER *SModcast (arkistoitu)*.  25.6.2013. SModCo.  Arkistoitu 1.7.2014. Viitattu 6.7.2022. (englanniksi)
12. ↑  James, Ben: I am the walrus: Brighton prankster behind bizarre Gumtree ad to be turned into Hollywood film *The Argus*.  5.8.2013. Newsquest Media Group Ltd. Viitattu 6.7.2022. (englanniksi)
13. ↑  Johnson, Scott: Kevin Smith Makes A Producer Out Of Man Who Wrote Ad That Inspired Tusk *ComicBook*.  15.11.2013. ComicBook.com. Viitattu 6.7.2022. (englanniksi)
14. 1 2 3 4  Smith, Kevin: Kevin Smith on Why Quentin Tarantino Said No to ‘Tusk’ (Guest Column) *The Hollywood Reporter*.  9.10.2013. Penske Media Corporation. Viitattu 6.7.2022. (englanniksi)
15. ↑  Smith, Kevin: TUSK STARTS SHOOTING TODAY! *Silent Bob Speaks*.  4.11.2013. My Boring Ass Life. Viitattu 6.7.2022. (englanniksi)
16. ↑  Smith, Kevin: Is man, indeed, a walrus at heart? *Twitter*.  17.11.2013. Twitter, Inc. Viitattu 6.7.2022. (englanniksi)
17. ↑  Smith, Kevin: UPDATE!!! HELENA HANDBAG: THE SMUSICAL *Silent Bob Speaks*.  30.12.2013. My Boring Ass Life. Viitattu 6.7.2022. (englanniksi)
18. ↑  Burlingame, Russ: Kevin Smith's Tusk Trailer Released *ComicBook*.  25.7.2014. ComicBook.com. Viitattu 6.7.2022. (englanniksi)
19. ↑  Vlessing, Etan: Toronto: Kevin Smith’s ‘Tusk’ to Get World Premiere *The Hollywood Reporter*.  29.7.2014. Penske Media Corporation. Viitattu 6.7.2022. (englanniksi)
20. ↑  Hassan, Genevieve: Imitation Game wins Toronto top prize *BBC News*.  14.9.2014. BBC (British Broadcasting Corporation). Viitattu 6.7.2022. (englanniksi)
21. ↑  Tusk *Elonet*. Kansallinen audiovisuaalinen instituutti. Viitattu 6.7.2022. (suomeksi)
22. ↑  Tusk Blu Ray *Future Movie Shop*. Future Movie Shop. Viitattu 6.7.2022. (suomeksi)
23. ↑  Tusk *Blockbuster*. Blockbuster A/S.  Arkistoitu 6.7.2022. Viitattu 6.7.2022. (suomeksi)
24. ↑  Dowd, A. A.: Weekend Box Office: *The Maze Runner* earns a sequel, *Tusk* flops *The A.V. Club*.  22.9.2014. G/O Media Inc. Viitattu 6.7.2022. (englanniksi)
25. ↑  Kevin Smith confirms Tusk spin-off *Belfast Telegraph*.  7.7.2014. Independent News & Media. Viitattu 6.7.2022. (englanniksi)
26. ↑  Kit, Borys: Kevin Smith and Johnny Depp Team for Action-Adventure ‘Yoga Hosers’ (Exclusive) *The Hollywood Reporter*.  19.8.2014. Penske Media Corporation. Viitattu 6.7.2022. (englanniksi)

Aiheesta muualla
----------------

* *Tusk*-elokuvan traileri YouTubessa
* *Tusk* Rotten Tomatoes -sivustolla (englanniksi)
* *Tusk* Metacriticissä (englanniksi)